b'\n_START_ARTICLE_\nTeatterikeskus\n_START_PARAGRAPH_\nTeatterikeskus on suomalainen teatterialan yhdistys, joka pyrkii edist\xc3\xa4m\xc3\xa4\xc3\xa4n ryhm\xc3\xa4muotoisten ammattiteattereiden toimintaa ja vahvistamaan niiden asemaa Suomessa. Se perustettiin Helsingiss\xc3\xa4 24. tammikuuta 1971._NEWLINE_Teatterikeskus toimii muiden teatterialan j\xc3\xa4rjest\xc3\xb6jen kanssa Teatterikulmassa, entisess\xc3\xa4 Kulmakoulun rakennuksessa Helsingin Meritullinkadulla._NEWLINE_Keskus jakaa vuosittain Vuoden teatteriteko -palkinnon osana Thalia-gaalaa.\n_START_SECTION_\nToiminta\n_START_PARAGRAPH_\nTeatterikeskus toimii j\xc3\xa4senteattereidensa yhteisty\xc3\xb6j\xc3\xa4rjest\xc3\xb6n\xc3\xa4 ja edunvalvojana osallistuen aktiivisesti kulttuuripolittiseen keskusteluun. Teatterikeskus toimii tasa-arvoisemman teatterikent\xc3\xa4n puolesta ja pyrkii l\xc3\xa4hent\xc3\xa4m\xc3\xa4\xc3\xa4n teatterikent\xc3\xa4n todellisuutta ja teatterilakia eli julkisen rahoituksen rakennetta._NEWLINE_Ryhm\xc3\xa4muotoiset ammattiteatterit syntyiv\xc3\xa4t 1970-luvun alussa teatteritaiteilijoiden perustaessa taiteelliseen ty\xc3\xb6h\xc3\xb6n keskittyvi\xc3\xa4 yhteis\xc3\xb6j\xc3\xa4. Ryhmiin kuuluvat taiteilijat halusivat alun perin kehitt\xc3\xa4\xc3\xa4 teatteria ilman raskasta laitosmaista rakennetta. Nyky\xc3\xa4\xc3\xa4n ryhm\xc3\xa4t toivimat kotikaupunkiensa kulttuuriel\xc3\xa4m\xc3\xa4ss\xc3\xa4 ja Suomen-laajuisilla kiertueilla. Ryhmien toiminta luo paikallisesti arvokasta kulttuuritoimintaa ja vie sit\xc3\xa4 my\xc3\xb6s paikkoihin, joissa tarjontaa ei ole. Teatterikeskuksen tukee n\xc3\xa4iden ammatillisten teatteri- ja tanssiryhmien asemaa suomalaisessa yhteiskunnassa._NEWLINE_Vanhimpien j\xc3\xa4senryhmien taloudellinen tilanne on suhteellisen vakaa, mutta 1990-luvulla ja sen j\xc3\xa4lkeen muodostuneiden uusien ryhmien rahoitus perustuu p\xc3\xa4\xc3\xa4osin teatteri- ja orkesterilain ulkopuolisille suunnattuun harkinnanvaraiseen tukeen. Ryhmien rakenteesta johtuen henkil\xc3\xb6st\xc3\xb6n palkaton ty\xc3\xb6m\xc3\xa4\xc3\xa4r\xc3\xa4 on suuri. Teatterikeskus pyrkii edist\xc3\xa4m\xc3\xa4\xc3\xa4n teattereiden v\xc3\xa4list\xc3\xa4 yhteisty\xc3\xb6t\xc3\xa4, mik\xc3\xa4 helpottaa tila- ja resurssi-ongelmia ja tukee teatteri- sek\xc3\xa4 tanssitaiteen kehittymist\xc3\xa4._NEWLINE_Teatterikeskuksella on my\xc3\xb6s verkkopalvelu, jonka tarkoituksena on ryhm\xc3\xa4teatterikent\xc3\xa4n n\xc3\xa4kyvyyden edist\xc3\xa4minen, taiteenalan kulttuurisen tasa-arvon lis\xc3\xa4\xc3\xa4minen, kierr\xc3\xa4tyksen ja ekologisen ajattelun vahvistaminen sek\xc3\xa4 ryhm\xc3\xa4teatterikent\xc3\xa4n ty\xc3\xb6skentelymahdollisuuksien parantaminen. Lis\xc3\xa4ksi Teatterikeskus julkaisee kahdesti vuodessa ilmestyv\xc3\xa4\xc3\xa4 ammattiryhmien ohjelmistolehte\xc3\xa4 Teatterijoukkoa ja yll\xc3\xa4pit\xc3\xa4\xc3\xa4 siihen liittyv\xc3\xa4\xc3\xa4 verkkopalvelua.'